SURSE: Dragnea și Tăriceanu au discutat la Parlament despre OUG pe amnistie și grațiere

Liviu Dragnea și Călin Popescu Tăriceanu au discutat luni despre ordonanța de urgență pentru amnistie și grațiere pe care o vrea șeful PSD, au declarat pentru G4Media.ro surse politice. Dragnea l-a presat pe Tăriceanu, dat fiind că OUG poate fi dat doar dacă ministrul Justiției, Tudorel Toader, este de acord, iar ministrul justiției e asumat de ALDE. Potrivit unor surse, Tăriceanu nu ar susține varianta OUG.

Ministrul Justiției, Tudorel Toader, a declarat luni după întâlnirea cu premierul Dăncilă, referitor la un eventual OUG: Nu avem așa ceva în Ministerul Justiției nici în dezbatere, nici în avizare.

Foto: InquamPhotos / George Călin

Discuția Tăriceanu-Dragnea a avut loc în biroul șefului Camerei Deputaților. Nu e clar dacă Tăriceanu a fost de acord în cele din urmă cu cererea lui Dragnea.

Reamintim că marți are loc o ședință de guvern, iar sesiunea parlamentară extraordinară se încheie pe 19 iulie. Dacă Parlamentul nu este în sesiune, Guvernul nu poate adopta ordonanțe de urgență.

G4Media.ro a dezvăluit vineri că Dragnea face presiuni mari pe guvern pentru o OUG care să amnistieze diverse fapte de corupție și să grațieze unele condamnări pentru acte de corupție.